เมย์แบงก์กิมเอ็งมุ่งรุกธุรกิจในจีน
เมย์แบงก์ กิมเอ็ง มุ่งเป้ารุกธุรกิจในจีน หลังสำนักงานฮ่องกงได้รับใบอนุญาตที่ปรึกษาการเงิน
28 พ.ค. 2555

เมย์แบงก์ กิมเอ็ง มุ่งเป้ารุกธุรกิจในจีน หลังสำนักงานฮ่องกงได้รับใบอนุญาตที่ปรึกษาการเงิน 
รายงานข่าวจากบริษัทหลักทรัพย์(บล.)เมย์แบงก์ กิมเอ็ง(ประเทศไทย)แจ้งว่า เมย์แบงก์ กิมเอ็ง ฮ่องกง ได้รับใบอนุญาตด้านที่ปรึกษาการเงิน  เป็นการเริ่มต้นการขยายธุรกิจด้านวาณิชธนกิจที่ฮ่องกงและเปิดประตูสู่ประเทศจีน
ใบอนุญาตดังกล่าวออกโดยสำนักงานกำกับหลักทรัพย์และตลาดหลักทรัพย์ของฮ่องกง   ซึ่งทำให้ เมย์แบงก์ กิมเอ็ง ฮ่องกงสามารถให้บริการด้านที่ปรึกษาการเงิน  เช่น การให้บริการเสนอขายหุ้นที่ออกใหม่แก่ประชาชน (IPO), การเป็นที่ปรึกษาทางการเงิน, การควบรวมและการเข้าซื้อกิจการรวมไปถึงการปรับโครงสร้างขององค์กรด้วย
เต็งกู ดาโต๊ะ ซาฟรูล์ เต็งกู อาซิส ประธานเจ้าหน้าที่บริหาร เมย์แบงก์ กิมเอ็ง  อธิบายเพิ่มเติมว่า  การได้รับใบอนุญาตดังกล่าวจะเป็นการเปิดประตูธุรกิจสู่ประเทศจีน ซึ่งเป็นภูมิภาคที่สำคัญมากและเพื่อที่จะเพิ่มศักยภาพในการเติบโต   บริษัทฯ จึงมุ่งการดำเนินงานเพื่อที่จะขยายการเติบโตของธรุกิจของเราในฮ่องกง ซึ่งจะสามารถทำให้ได้รับประโยชน์อย่างเต็มที่จากตลาดที่กำลังจะเติบโตขึ้น
ใบอนุญาตนี้จะช่วยให้ เมย์แบงก์ กิมเอ็ง มีบทบาทสำคัญในการสนับสนุนเป้าหมายของกลุ่มเมย์แบงก์ที่คาดว่าจะมีผลการดำเนินงานจากด้านต่างประเทศราว 40% ของกำไรก่อนหักภาษีภายในปี 2558
เมย์แบงก์ กิมเอ็ง ฮ่องกง ก่อตั้งเมื่อปี 2531 และเปิดให้บริการด้านการซื้อขายตราสารอนุพันธ์ในปี 2538 และเริ่มให้บริการด้านงานวิจัยแก่ลูกค้าสถาบันเมื่อปี 2533 เริ่มให้บริการธุรกิจด้านลูกค้ารายย่อยและเปิดสาขาแห่งแรกที่ หว่านไจ๋ (Wan Chai) ในปี 2553